Ysbeer wat kameraman byt dalk geskietArgieffoto. (Foto: Danny Lawson, AP) ŉ Ysbeer van Groenland se dae is dalk getel nadat hy die hand van ŉ filmspanlid gebyt het wat ŉ dokumentêr verfilm het. Dit is glo ook nie die eerste keer dat die beer moeilikheid maak nie en owerhede dreig nou om die beer te skiet, sou hy weer met mense in aanraking kom. Die beer het glo vroeër die week sy kop deur die venster van die navorsingseenheid, waar die filmspan tuisgaan, gedruk en die hand van een van die mans in die filmspan gebyt. Spanlede kon die dier darem verjaag deur ŉ aantal waarskuwingskote met pistole af te vuur. Die moeilikheidmaker word verbind met vyf ander gevalle waar hy lede van die publiek geterroriseer het. Hy word nou deur owerhede as ŉ “probleemgeval” beskou. “Dit beteken dat die beer doodgeskiet mag word indien hy weer naby mense kom,” het ŉ lid van die Deense militêre eenheid aan AFP gesê. Die Noordpoolgebied in Denemarke beleef tans ongewoon warm temperature en ysbere wandel al hoe verder uit hul woongebied op soek na kos. Hul soektog na kos lei hulle ook dikwels na menslike nedersettings, waar hulle in aanraking met mense kom. Tydens die mees onlangse hittegolf is temperature van meer as 23 ̊C hier aangeteken. Kenners sê dié warm temperature dwing ysbere om langer aan land te bly en maak dit vir hulle moeiliker om kos te vind. Luidens ŉ studie wat in Julie verlede jaar gepubliseer is, is daar tans net 25 000 ysbere in die wêreld oor. Daar word verwag dat hulle binne die volgende 100 jaar heeltemal sal uitsterf. Die televisienetwerk CBS het boonop vandeesweek berig dat die Amerikaanse regering dit oorweeg om koningspikkewyne nou ook as bedreigde spesie te lys, weens die bedreiging wat aardverwarming vir die voëls inhou. Dít is omdat ys in die see, wat dié pikkewyne gebruik om te broei, nou al hoe minder word.